Il-Knisja ta' Kristu Re elevata għad-dinjità ta' Bażilika
Il-Knisja monumentali ta' Kristu Re f'Raħal Ġdid ġiet elevata għad-dinjità ta' Bażilika. Din l-aħbar intlaqgħet b'ferħ kbir mill-komunità Pawlista. Il-Kappillan tal-Parroċċa Kristu Re, Dun Marc Andre' Camilleri qal li l-ogħla titlu, l-ogħla dinjità li l-Papa jista' joffri lill-Knisja hi billi jagħtiha titlu ta' bażilika. Il-festa ta' Kristu Re fil-parroċċa ddedikata għalih f'Raħal Ġdid, din is-sena ġiet iċċelebrata bl-għoti tat-titlu ta' Bażilika, mill-Arċisqof Charles J. Scicluna. Għall-Kappillan ta' din il-parroċċa, Dun Marc Andre Camilleri, dan kien mument mistenni. "It-titlu ta' Bażilika huwa titlu antik ħafna jiġifieri jiġi mill-Imperu Ruman li kienet is-sala l-kbira fejn kien joqgħod ir-Re u ovvjament anke knejjes l-antiki ta Ruma kellhom diġà dan it-titlu fil-Bażiliċi maġġuri. Imbagħad biż-żmien il-Knisja bdiet tagħti wkoll dan it-titlu lill-knejjes oħra importanti u kbar madwar id-dinja kollha. Din is-sena mess lilna din ix-xorti li tfisser ukoll impenn min-naħa tagħna għax il-Bażilika mhijiex biss titlu jew unur jew prestiġġju imma għandha tkun ukoll knisja li għandha tkun ta servizz." Dun Marc Andre' Camilleri qal li Bażilika għandha tkun eżempju għall-knejjes oħra bil-mod li bih jiġu ċċelebrati s-sagramenti fiha. Spjega li hu wkoll titlu li jorbot knisja partikulari iktar mill-qrib mal-Papa. Qal li biex tenfasizza din ir-rabta. fi ġranet speċjali kull sena, kull min iżur il-bażilika u jitlob għall-Papa, iqerr u jitqarben, ikollu indulġenza plenarja. Il-parroċċa ta' Kristu Re din is-sena tagħlaq 110 snin. "Għandha storja partikolari għax kienet ix-xewqa tal-Arċisqof Pietru Pace li meta bdiet tinbena din il-knisja tkun monument għall-Kungress Ewkaristiku li kien sar f'Malta fl-1913. Il-mod kif inbniet u l-pozizzjoni li ngħatat huwa l-iskop biex kull min iħares lejha jiftakar fid-devozzjoni li kull wieħed minna għandu jkollu lejn Ġesù Ewkaristija u tfakkarna wkoll li Ġesù baqa' preżenti fostna li aħna jekk infittxuh nistgħu nsibuh." Dun Marc Andre Camilleri qal li din l-okkażjoni storika se twassal għal diversi proġetti pastorali, fosthom il-ħtieġa ta' grupp ġdid ta' formazzjoni għall-adolexxenti li jkunu rċevew il-griżma u l-ħtieġa ta' iktar laqgħat ta' formazzjoni għall-adulti.